b'\n_START_ARTICLE_\nFantombilde\n_START_PARAGRAPH_\nFantombilde, fantomtegning eller fantomportrett er et konstruert portrett, s\xc3\xa6rlig av en ukjent, etters\xc3\xb8kt person som lages p\xc3\xa5 grunnlag av vitneforklaringer. Fantombilder brukes da som et hjelpemiddel for politiet for \xc3\xa5 identifisere og finne en etterlyst gjerningsperson eller for \xc3\xa5 advare folk mot en eventuell serieforbryter._NEWLINE_Ordleddet fantom betyr \xc2\xabfantasiforestilling\xc2\xbb eller \xc2\xabsp\xc3\xb8kelse\xc2\xbb, et begrep som er dannet fra det greske ordet ph\xc3\xa1ntasma, \xc2\xabtilsynelatelse\xc2\xbb eller \xc2\xabdr\xc3\xb8mmesyn\xc2\xbb, og er spr\xc3\xa5klig beslektet med begreper som fantasi og andre. Fantombilde kalles Phantombild p\xc3\xa5 tysk og facial composite p\xc3\xa5 engelsk.\n_START_SECTION_\nFramstillingsteknikk\n_START_PARAGRAPH_\nFantombilder lages av politiet i samarbeid med vitnene. De kan lages som tradisjonell frih\xc3\xa5ndstegning av tegnere eller ved \xc3\xa5 sette sammen ulike typer ansiktselementer (ansiktsformer, h\xc3\xa5rtyper, \xc3\xb8yne, neser, munner og liknende) slik at det endelige portrettet blir mest mulig likt det vitnene forklarer. Dette ble tidligere gjort ved hjelp av egne identifiseringssett der forskjellige varianter av ansiktselementer var ferdig trykt, ofte p\xc3\xa5 gjennomsiktige folier. Et slikt system ble utviklet blant anet av den amerikanske v\xc3\xa5penprodusenten Smith & Wesson under varenavnet Identi-Kit. I dag blir sammensatte portretter oftest bygd opp ved \xc3\xa5 bruke spesielle dataprogram. Mange politietterforskere foretrekker imidlertid \xc3\xa5 bruke en dyktig tegner.\n_START_SECTION_\nEksempler p\xc3\xa5 bruk av fantombilder\n_START_PARAGRAPH_\nDet er en rekke kjente kriminalsaker b\xc3\xa5de i Norge og utlandet der politiet har sendt ut etterlysninger i form av vitnebeskrivelser og fantombilder. Norske Kripos har s\xc3\xa6rlig brukt VGs reportasjetegner Harald Nyg\xc3\xa5rd som fantomtegner i jakten p\xc3\xa5 etters\xc3\xb8kte._NEWLINE_I forbindelse med jakten p\xc3\xa5 Lommemannen, en norsk sedelighetsforbryter som ble p\xc3\xa5grepet i 2008 etter tretti \xc3\xa5r med overgrep, sendte Kripos i 2006 ut flere tegninger av mannen basert p\xc3\xa5 vitneobservasjoner. Politiet presiserte da at \xc2\xaben slik tegning vil vanligvis aldri kunne bli billedlik den observerte, da den er avhengig av omstendighetene ved selve observasjonen, vitnets hukommelse og eventuell p\xc3\xa5virkning, evne til \xc3\xa5 gjengi observasjon, og tegnerens evne til \xc3\xa5 feste dette p\xc3\xa5 papiret\xc2\xbb. Politiet \xc3\xb8nsket derfor at publikum ikke skulle se for mye p\xc3\xa5 detaljer i tegningene, men heller fokusere p\xc3\xa5 helhetsinntrykket. Tegningene av Lommemannen var utf\xc3\xb8rt av Harald Nyg\xc3\xa5rd._NEWLINE_Karikaturtegneren Lars Sletteb\xc3\xb8 ble brukt som fantomtegner i fjernsynsprogrammet \xc2\xabFornemmelse for mord\xc2\xbb som ble sendt p\xc3\xa5 TVNorge i 2003 og 2004. I programserien beskriver angivelige synske personer ukjente gjerningspersoner._NEWLINE_Av en mengde utenlandske og internasjonale saker der fantombilder av uidentifiserte personer har blitt spredt og godt kjent i offentligheten, kan nevnes Palme-moderen, Lasermannen og Hagamannen i Sverige samt sakene knyttet til seriemorderen Zodiac Killer og den unge Oklahoma-bomberen Timothy McVeigh i USA.'